Helge Sander (V), 2004-11-10:
Jeg vil også gerne for min del sige tak for en god debat, tak for en åben debat, som jeg synes har været konstruktiv, for jeg føler sådan set, at alle ordførere har haft en meget offensiv indgang til den problemstilling, vi står over for.
Man kan selvfølgelig diskutere tidspunktet, vi har debatten på.
Det er jo ikke noget, som vi fra regeringens side har haft indflydelse på.
Dette kun for at sige, at som både hr. Christian Lund Jepsen og fru Pia Christmas-Møller gav udtryk for, så er vi i en fase, hvor vi selvfølgelig er meget lyttende, og man kan sige, at det også er det, vi kan bruge debatten her i dag til, men vi skal selvfølgelig også nu indgå i en dialog med de forskellige uddannelsesinstitutioner parallelt med, at vi har hele høringsfasen.
Jeg tror, det var fru Louise Frevert, der brugte udtrykket et gennemskuelighedsforslag.
Gennemsigtigheden er simpelt hen i højsædet, og det er jeg meget enig i.
Også selv om der bliver flere grupperinger, er jeg overbevist om, at det her gør det lettere tilgængeligt for de unge mennesker, som vi skal betjene med det her system.
Derfor vil jeg gerne sige sådan helt overordnet på det her tidspunkt i forløbet, at det, der har gjort, at jeg har været optaget af ændringerne, i hvert fald har været mindst to ting.
For det første har jeg i de 3 år, jeg har haft fornøjelsen af at være videnskabsminister, modtaget en lang række henvendelser fra unge mennesker, som føler, at de er blevet snydt ved at have samlet point til kvote 2.
Og jeg synes, at det ene eksempel har været værre end det andet, og i forbindelse med hele bekendtgørelsesforarbejdet har vi nu også fået en række eksempler, som siger mig, at det simpelt hen ikke duer.
Det hørte jeg faktisk også de fleste af ordførerne give udtryk for.
Så er det bare, at vi må finde et nyt og bedre system, og der har vi altså givet vores bud fra regeringen med det, der har været grundlag for debatten her i dag.
Det andet, som har givet mig anledning til at mene, at det var væsentligt at fokusere på, er de her undersøgelser, der jævnligt kommer fra bl.a. OECD, hvor man siger, at kvaliteten er faldet på de danske uddannelsesinstitutioner og ikke mindst på universiteterne.
Der har jeg selvfølgelig sagt til mig selv, og vi har talt om det i ministeriet: Jamen hvad kan vi så gøre for at få højnet kvaliteten?
En af de ting, vi har været enige om at vi kunne gøre, er simpelt hen at skabe endnu bedre studerende, altså bedre forudsætninger for de studerende, som kommer ind og studerer på universiteterne.
Der er vores holdning altså den, som også har været nogle af krydsfelterne i debatten her i dag, at de, der kommer ind med en god gymnasial eksamen, nok er bedre rustet til de krav, der stilles i fremtidens samfund, end de, de f.eks. har været på en jordomrejse.
Det er indiskutabelt vores holdning.
Derudover vil jeg blot sige to ting, for mange af de øvrige ting vil vi garanteret komme til at drøfte flere gange, inden vi får de endelige slutsten sat i løbet af foråret.
Den ene af to ting, jeg har lyst til at sige, er det med antallet af pladser.
Der var en enkelt ordfører, der var inde på det her i dag, og der har været en enkelt avis, der op til flere gange har givet udtryk for, at det her betød, at der blev færre pladser på vores universiteter.
Det gør det ikke.
Der bliver den omfordeling, som også langt de fleste har tilkendegivet i dag, men der bliver ikke færre pladser.
Det andet, jeg har lyst til at sige, er, at når vi taler om kvote 2 a, så er det således, at suppleringen efter kvote 2 a kan ske op til flere år efter, at man er blevet færdig med gymnasiet.
I vores udspil er det således, at suppleringen skal ske inden for 12 måneder, men altså ikke nødvendigvis i de første 12 måneder efter, at man har fået sin eksamen.
Det tror jeg er vigtigt at få fastslået også her i dag ved denne lejlighed.
Med disse få, meget overordnede bemærkninger vil jeg se frem til, at vi kan fortsætte arbejdet frem mod denne her bekendtgørelse, som alt i alt, er jeg helt overbevist om, vil gøre det mere gennemsigtigt for de studerende og også give større retssikkerhed, når man ser på, hvad det er, de studerende skal opnå med det hele, nemlig en plads på vore universiteter, og det, vi taler om i dag, er jo, som det så rigtigt er blevet sagt, primært de her 10-15 drømmeuddannelser.